ΑΠΟΦΑΣΗ ΤΗΣ ΕΠΙΤΡΟΠΗΣ

της 22ας Δεκεμβρίου 1999

για σύστημα έγκαιρου συναγερμού και αντίδρασης για την πρόληψη και τον έλεγχο μεταδοτικών ασθενειών δυνάμει της απόφασης αριθ. 2119/98/ΕΚ του Ευρωπαϊκού Κοινοβουλίου και του Συμβουλίου

[κοινοποιηθείσα υπό τον αριθμό Ε(1999) 4016]

(2000/57/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την απόφαση αριθ. 2119/98/ΕΚ του Ευρωπαϊκού Κοινοβουλίου και του Συμβουλίου, της 24ης Σεπτεμβρίου 1998, για τη δημιουργία δικτύου επιδημιολογικής παρακολούθησης και ελέγχου των μεταδοτικών ασθενειών στην Κοινότητα(1), και ιδίως τα άρθρα 1 και 7,

Εκτιμώντας τα ακόλουθα:

(1) σύμφωνα με την απόφαση αριθ. 2119/98/ΕΚ, δημιουργείται δίκτυο σε κοινοτικό επίπεδο για την προαγωγή της συνεργασίας και του συντονισμού μεταξύ των κρατών μελών, με την επικουρία της Επιτροπής, ώστε να βελτιωθεί στην Κοινότητα η πρόληψη και ο έλεγχος των κατηγοριών μεταδοτικών ασθενειών που καθορίζονται στο παράρτημα της εν λόγω απόφασης. Το δίκτυο αυτό θα χρησιμοποιείται για την επιδημιολογική παρακολούθηση των εν λόγω ασθενειών και για την δημιουργία ενός συστήματος έγκαιρου συναγερμού και αντίδρασης·

(2) οι ασθένειες και τα ειδικά ζητήματα υγείας που θα καλύπτει το σύστημα έγκαιρου συναγερμού και αντίδρασης σε κοινοτικό επίπεδο θα αντικατοπτρίζουν τις σημερινές ανάγκες στην Κοινότητα, και ειδικότερα την προστιθέμενη αξία της αντίδρασης σε κοινοτικό επίπεδο·

(3) το σύστημα έγκαιρου συναγερμού και αντίδρασης πρέπει να αντιμετωπίσει τα θέματα που υποδεικνύουν οι αρμόδιες αρχές δημόσιας υγείας σε κάθε κράτος μέλος ή εκείνα που επισημαίνονται με στοιχεία που έχουν συγκεντρωθεί σύμφωνα με τις διατάξεις του άρθρου 4 της απόφασης αριθ. 2119/98/ΕΚ·

(4) η παρούσα απόφαση πρέπει να διευκολύνει την ένταξη του κοινοτικού δικτύου που εγκαθιδρύεται δυνάμει της απόφασης αριθ. 2119/98/ΕΚ σε άλλα δίκτυα ταχείας προειδοποίησης που λειτουργούν σε εθνικό ή κοινοτικό επίπεδο για τις ασθένειες και τα ειδικά ζητήματα που θα καλύπτονται από το σύστημα έγκαιρου συναγερμού και αντίδρασης. Επομένως, το κοινοτικό δίκτυο, για το σκοπό της εφαρμογής του θα λειτουργεί χρησιμοποιώντας κατ' αρχάς το EUPHIN-HSSCD (σύστημα παρακολούθησης της υγείας για τις μεταδοτικές ασθένειες - ευρωπαϊκό δίκτυο ενημέρωσης για τη δημόσια υγεία) το οποίο αποτελείται από τρία συστατικά στοιχεία:

α) σύστημα έγκαιρου συναγερμού και αντίδρασης για τις εκθέσεις σχετικά με συγκεκριμένες απειλές για το κοινό που διαβιβάζονται από τις αρμόδιες αρχές δημόσιας υγείας σε κάθε κράτος μέλος οι οποίες είναι επιφορτισμένες με τον καθορισμό των μέτρων που τυχόν απαιτούνται για την προστασία της δημόσιας υγείας·

β) την ανταλλαγή πληροφοριών μεταξύ των επίσημων φορέων και αρχών των κρατών μελών που είναι αρμόδιοι για τη δημόσια υγεία·

γ) ειδικά δίκτυα για ασθένειες που επιλέγονται για επιδημιολογική παρακολούθηση μεταξύ των επίσημων φορέων και αρχών των κρατών μελών·

(5) η ανάπτυξη νέων χρήσιμων τεχνολογιών θα παρακολουθείται σε τακτική βάση και θα λαμβάνεται υπόψη για τη βελτίωση του EUPHIN-HSSCD ως λειτουργικού συστήματος·

(6) τα μέτρα που προβλέπονται στην παρούσα απόφαση είναι σύμφωνα με τη γνώμη της Επιτροπής που συστάθηκε βάσει του άρθρου 7 της απόφασης αριθ. 2119/98/ΕΚ,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Το σύστημα έγκαιρου συναγερμού και αντίδρασης του κοινοτικού δικτύου χρησιμοποιείται για τα περιστατικά εκείνα που περιγράφονται στο παράρτημα Ι, καλούμενα στο εξής "περιστατικά", ή τις ενδείξεις για τέτοιου είδους περιστατικά τα οποία, καθαυτά ή σε συνδυασμό με άλλα παρόμοια περιστατικά, αποτελούν ή υπάρχει πιθανότητα να αποτελέσουν απειλή για τη δημόσια υγεία.

2. Οι φορείς ή και οι αρχές κάθε κράτους μέλους συλλέγουν και ανταλλάσσουν κάθε χρήσιμη πληροφορία σχετικά με τα περιστατικά αυτά, για παράδειγμα χρησιμοποιώντας το εθνικό σύστημα παρακολούθησης, τη συνιστώσα επιδημιολογικής παρακολούθησης του κοινοτικού δικτύου ή οποιοδήποτε άλλο κοινοτικό σύστημα συλλογής στοιχείων.

Άρθρο 2

1. Οι διαδικασίες ανταλλαγής πληροφοριών όταν υπάρχει ένδειξη για κάποιο περιστατικό περιγράφονται στο σημείο 1 του παραρτήματος ΙΙ (Επίπεδο 1: Ανταλλαγή πληροφοριών).

2. Οι διαδικασίες που πρέπει να εφαρμοστούν όταν υπάρχει ενδεχόμενο ένα περιστατικό να αποτελέσει απειλή για τη δημόσια υγεία ή όταν είναι βέβαιο ότι κάποιο περιστατικό αποτελεί κίνδυνο για τη δημόσια υγεία, περιγράφονται στο παράρτημα ΙΙ σημείο 2 (Επίπεδο 2: Πιθανή απειλή) και σημείο 3 (Επίπεδο 3: Βέβαιη απειλή).

3. Οι διαδικασίες που πρέπει να εφαρμοστούν για την ενημέρωση του κοινού γενικά και των οικείων επαγγελματιών περιγράφονται στο σημείο 4 του παραρτήματος ΙΙ.

Άρθρο 3

1. Κάθε χρόνο οι αρμόδιες αρχές των κρατών μελών υποβάλουν στην Επιτροπή, το αργότερο έως τις 31 Μαρτίου, αναλυτική έκθεση των περιστατικών και των διαδικασιών που ακολούθησαν μέσα στο πλαίσιο του συστήματος έγκαιρου συναγερμού και αντίδρασης. Επιπλέον, οι αρμόδιες αρχές των κρατών μελών δύνανται να υποβάλουν εκθέσεις σε τακτά διαστήματα σχετικά με συγκεκριμένα περιστατικά ιδιαίτερης σπουδαιότητας.

2. Η Επιτροπή, με βάση τις εκθέσεις, εξετάζει σε ετήσια έκθεση τη λειτουργία του συστήματος έγκαιρου συναγερμού και αντίδρασης και προτείνει ενδεχομένως αλλαγές.

Άρθρο 4

Η απόφαση αρχίζει να εφαρμόζεται από την 1η Ιανουαρίου 2000.

Άρθρο 5

Η παρούσα απόφαση απευθύνεται στα κράτη μέλη.

Βρυξέλλες, 22 Δεκεμβρίου 1999.

Για την Επιτροπή

David BYRNE

Μέλος της Επιτροπής

(1) ΕΕ L 268 της 3.10.1998, σ. 1.

ΠΑΡΑΡΤΗΜΑ Ι

Περιστατικά που πρέπει να αναφέρονται μέσω του συστήματος έγκαιρου συναγερμού και αντίδρασης

1. Τα κρούσματα μεταδοτικών ασθενειών που εμφανίζονται σε περισσότερα από ένα κράτη μέλη της Κοινότητας.

2. Συρροή στο χώρο ή στο χρόνο περιστατικών ασθενειών παρόμοιας μορφής, αν υπάρχει πιθανότητα να οφείλονται σε παθογόνους παράγοντες και αν υπάρχει κίνδυνος εξάπλωσης μεταξύ των κρατών μελών της Κοινότητας.

3. Συρροή στο χώρο ή στο χρόνο περιστατικών ασθενειών παρόμοιας μορφής εκτός της Κοινότητας, αν υπάρχει πιθανότητα να οφείλονται σε παθογόνους παράγοντες και αν υπάρχει κίνδυνος εξάπλωσης στην Κοινότητα.

4. Η εμφάνιση ή επανεμφάνιση μιας μεταδοτικής ασθένειας ή ενός μολυσματικού παράγοντα για τον περιορισμό των οποίων απαιτείται συντονισμένη κοινοτική δράση.

ΠΑΡΑΡΤΗΜΑ ΙΙ

Διαδικασίες ενημέρωσης, διαβούλευσης και συνεργασίας σύμφωνα με το σύστημα έγκαιρου συναγερμού και προειδοποίησης

1. Επίπεδο ενεργοποίησης 1: Ανταλλαγή πληροφοριών

1. Εάν βάσει των πληροφοριών που έχουν συγκεντρωθεί σε ένα ή περισσότερα κράτη μέλη ή προέρχονται από άλλες αναγνωρισμένες πηγές υπάρχουν ενδείξεις για κάποιο περιστατικό, οι αρμόδιες αρχές κάθε ενδιαφερόμενου κράτους μέλους για τη λήψη μέτρων που απαιτούνται για την προστασία της δημόσιας υγείας θα ενημερώνουν, μέσω του δικτύου, τις ομόλογές τους αρχές των άλλων κρατών μελών και την Επιτροπή σχετικά με τις περιστάσεις και το ιστορικό, χωρίς καθυστέρηση. Αμέσως μόλις λάβουν τις πληροφορίες αυτές, οι αρμόδιες αρχές των ενδιαφερόμενων κρατών μελών θα εκφράζουν τη γνώμη τους σχετικά με το εάν είναι αναγκαία η λήψη μέτρων από τα άλλα κράτη μέλη ή εάν είναι αναγκαίες οι συντονισμένες κοινοτικές ενέργειες με τη βοήθεια της Επιτροπής.

2. Η Επιτροπή και τα ενδιαφερόμενα κράτη μέλη θα εξασφαλίζουν τη συνεχή, αμοιβαία και ταχεία ανταλλαγή των πληροφοριών που λαμβάνουν και θα ενημερώνουν τα άλλα κράτη μέλη.

3. Οι αρμόδιες αρχές των ενδιαφερόμενων κρατών μελών για τη δημόσια υγεία θα αξιολογούν, σε συνεργασία με τις δομές ή/και τις αρχές, χωρίς καθυστέρηση τις πληροφορίες που έχουν συγκεντρωθεί και θα διαπιστώνουν εάν υφίσταται περιστατικό το οποίο μπορεί να αποτελέσει απειλή για τη δημόσια υγεία.

4. Η Επιτροπή μπορεί να συγκαλέσει έκτακτη συνεδρίαση της επιτροπής δικτύου ή των εμπειρογνωμόνων που θα ορίσει η επιτροπή ώστε να εξασφαλίζεται πάντοτε η διαφάνεια και η αποτελεσματικότητα κάθε ενδεχόμενης ενέργειας.

2. Επίπεδο ενεργοποίησης 2: Πιθανή απειλή

Εάν υπάρχουν πληροφορίες για ένα περιστατικό ή ενδείξεις για κάποιο τέτοιου είδους περιστατικό το οποίο μπορεί να αποτελεί πιθανή απειλή για τη δημόσια υγεία, οι αρμόδιες οικείες αρχές δημόσιας υγείας σε κάθε ενδιαφερόμενο κράτος μέλος θα ενημερώνουν τις ομόλογές τους των άλλων κρατών μελών και την Επιτροπή χωρίς καθυστέρηση σχετικά με τη φύση και το εύρος της πιθανής απειλής και σχετικά με τα μέτρα που σκοπεύουν να λάβουν οι ίδιες ή σε συνεργασία με άλλα ενδιαφερόμενα μέρη.

2.1. Επαλήθευση και αξιολόγηση

Οι αρμόδιες αρχές για τη δημόσια υγεία του (των) ενδιαφερόμενου(-ων) κράτους(-ών) μέλους(-ών) αξιολογούν σε συνεργασία με τους φορείς ή/και τις αρχές τις πληροφορίες που έχουν συγκεντρωθεί χωρίς καθυστέρηση προκειμένου να διαπιστώσουν εάν υπάρχει περίπτωση απειλής της δημόσιας υγείας.

Προβλέπεται τεχνική συνδρομή με τη μορφή επιτόπιας παροχής ειδικών γνώσεων στην επιδημιολογία, στήριξης εργαστηρίων, παροχής κλινικών και άλλων ουσιωδών ειδικών γνώσεων για κάθε περαιτέρω έρευνα στο εσωτερικό των κρατών μελών. Η Κοινότητα ή τα κράτη μέλη μεμονωμένα θα παράσχουν τη βοήθεια αυτή εφόσον ζητηθεί από το ενδιαφερόμενο κράτος μέλος.

Η Επιτροπή θα βοηθήσει στο συντονισμό των προληπτικών μέτρων για κάθε πιθανή απειλή για τη δημόσια υγεία.

Η Επιτροπή μπορεί να συγκαλέσει έκτακτη συνεδρίαση της επιτροπής δικτύου ή των εμπειρογνωμόνων που ορίζονται από την επιτροπή για τον συντονισμό των αναγκαίων ενεργειών.

2.2. Απενεργοποίηση

Εάν η τελική αξιολόγηση του κινδύνου καταλήγει στο συμπέρασμα ότι δεν υφίσταται απειλή για τη δημόσια υγεία και δεν απαιτούνται άλλες ενέργειες, παρά μόνο σε τοπικό επίπεδο, οι αρμόδιες αρχές για τη δημόσια υγεία κάθε ενδιαφερόμενου κράτους μέλους ενημερώνουν αμέσως τις ομόλογές τους αρχές των άλλων κρατών μελών και της Επιτροπής χωρίς καθυστέρηση σχετικά με τη φύση και το εύρος των μέτρων που έχουν λάβει ή σκοπεύουν να λάβουν.

Εάν σε διάστημα τριών ημερών δεν υπάρξουν ενστάσεις εκ μέρους των άλλων κρατών μελών ή της Επιτροπής δεν απαιτείται καμία άλλη ενέργεια για το σύστημα έγκαιρου συναγερμού και προειδοποίησης.

3. Επίπεδο ενεργοποίησης 3: Βέβαιη απειλή

Εάν κάποιο περιστατικό συνιστά απειλή για τη δημόσια υγεία οι αρμόδιες αρχές για τη δημόσια υγεία στο ενδιαφερόμενο κράτος μέλος ή κράτη μέλη ενημερώνουν αμέσως τις ομόλογές τους αρχές στα άλλα κράτη μέλη και την Επιτροπή σχετικά με τη φύση και το εύρος της πιθανής απειλής και τα μέτρα τα οποία σκοπεύουν να λάβουν οι ίδιες ή σε συνεργασία με άλλα ενδιαφερόμενα κράτη μέλη, με την Επιτροπή και με άλλα μέρη.

3.1. Συντονισμός των μέτρων

Οι αρμόδιες αρχές για τη δημόσια υγεία στο ενδιαφερόμενο κράτος μέλος ή κράτη μέλη ενημερώνουν αμέσως τις ομόλογές τους αρχές στα άλλα κράτη μέλη και την Επιτροπή σχετικά με την πρόοδο και τα αποτελέσματα των μέτρων που έχουν λάβει.

Τα κράτη μέλη και η Επιτροπή θα συντονίσουν τα περαιτέρω μέτρα που πρόκειται να ληφθούν σε κοινοτικό επίπεδο σύμφωνα με το άρθρο 3 και το άρθρο 6 της απόφασης αριθ. 2119/98/ΕΚ.

Η Επιτροπή θα υποστηρίζει τα κράτη μέλη συντονίζοντας τις προσπάθειές τους να αντιμετωπίσουν την απειλή για τη δημόσια υγεία και να εξασφαλίσουν την προστασία του πληθυσμού.

Η Επιτροπή μπορεί να συγκαλέσει έκτακτη συνεδρίαση της επιτροπής δικτύου ή των εκπροσώπων που ορίζει η επιτροπή αυτή προκειμένου να συντονίσει τις ενέργειες.

3.2. Απενεργοποίηση

Το σύστημα θα απενεργοποιείται μετά από συμφωνία των ενδιαφερόμενων κρατών μελών, τα οποία θα ενημερώνουν τα άλλα κράτη μέλη και την Επιτροπή.

4. Ενημέρωση του κοινού γενικά και των οικείων επαγγελματιών

Στην περίπτωση εμφάνισης περιστατικού, τα κράτη μέλη παρέχουν αμέσως το κατάλληλο ενημερωτικό υλικό στους σχετικούς επαγγελματίες και στο κοινό γενικά και τους ενημερώνουν για τα μέτρα που έχουν λάβει.

Η Επιτροπή και τα κράτη μέλη ενημερώνουν τους σχετικούς επαγγελματίες και το κοινό γενικά για οποιεσδήποτε οδηγίες έχουν εγκριθεί σε κοινοτικό επίπεδο και τους ενημερώνουν, επίσης, χωρίς καθυστέρηση όταν πάψει να υφίσταται η απειλή για τη δημόσια υγεία.